**Уредба ЕУ о увођењу заштитних мјера на увоз челика**

Босна и Херцеговина је, од 02. 02. 2019. године, почела са извозом у ЕУ без царине у оквиру глобалне квоте за производе који су предмет Уредбе, а за категорију производа 13 (CN Кодове: 7214 20 00, 7214 99 10: шипке од гожђа са удубљењима, ребрима, жљебовима или другим деформацијама добијеним у процесу ваљања или усукане послије ваљања) важи посебна квота за БиХ. Ниво тарифне квоте за БиХ за групу производа 13 ће бити повећан са додатних 5% након ступања на снагу мјера, а додатна повећања ће се извршити током мјесеца јула 2019. и 2020. године због постепене либерализације мјере.

Наиме, Европска комисија (DG Trade) је дана 30. 01. 2019. године, путем Мисије Босне и Херцеговине при ЕУ, доставила ноту Босни и Херцеговини (Савјету за стабилизацију и придруживање између БиХ и ЕУ) којом нас обавјештава да ће Уредба Европске комисије за доношење дефинитивних заштитних мјера на увоз неких производа од челика ступити на снагу 02. 02. 2019. и да остаје на снази до 30. 6. 2021. године. Овом Уредбом је ЕУ увела заштитне мјере од 25% царине на erga omnes основи, а тичу се 26 категорија производа од челика (линк на текст Уредбе: <https://eur-lex.europa.eu/legal-content/HR/TXT/PDF/?uri=CELEX:32019R0159&from=EN>).

У наставку слиједи преглед износа квота за групу 13 за БиХ по периодима:

1. За период 02. 02. 2019 - 30. 6. 2019, износ квоте од 39.356,10 тона

2. За период 01. 7. 2019 -­ 30. 6. 2020, износ квоте од 101.229,71 тона

3. За период 01. 7. 2020 - 30. 6. 2021, износ квоте од 106.291,20 тона

Истичемо да, за сав извоз преко одобрених квота за све групе производа које су укључене у горе наведену Уредбу, Босна и Херцеговина за период од 02. 02. 2019. до 30. 6. 2021. године може извозити уз плаћање царине у износу од 25 %. Босна и Херцеговина може након што искористи специфичну квоту за групу производа 13, тражити да јој се одобри бесцарински извоз одобрен у оквиру глобалне квоте уколико иста није искориштена до почетка посљедњег тромјесечја у години за коју је иста одобрена.

Заштитне мјере ЕУ неће се примјењивати на производе који потичу из земаља у развоју WТО чланица које испуњавају одредбе члана 9 WТО Споразума о заштитним мјерама, нити на производе који потичу из земаља Европског економског простора (Норвешка, Ирска и Лихтенштајн), те земаља са којима ЕУ има закључен Споразум о економском партнерству (Боцвана, Камерун, Фиџи, Гана, Обала Слоноваче, Лесото, Мозамбик, Намибија, Јужна Африка, Свазиленд).

Прелиминарни подаци и претходне анализе рађене према обавјештењима показују да је извоз ових производа из БиХ врло скроман и процентуално износи испод 1% тржишног удјела, а статистички подаци за период 2013-2017. не указују да извоз наведених производа из БиХ у ЕУ има тренд повећања, штавише БиХ у размјени са ЕУ биљежи дефицит. Због тога извоз наведених производа не представља никакву опасност за европске произвођаче челика, нити опасност проузроковања озбиљне штете индустрији челика ЕУ, а нити да постоји опасност од преусмјеравања трговине путем БиХ тржишта.